ByteDance เจ้าของ TikTok กำลังท้าชนกับ Tencent และ Alibaba
ถ้าพูดถึงบริษัทเทคโนโลยียักษ์ใหญ่ของประเทศจีน หลายคนคงนึกถึง Tencent เจ้าตลาดโซเชียลมีเดียและเกมออนไลน์ Alibaba เจ้าตลาดแพลตฟอร์มอีคอมเมิร์ซ Baidu เจ้าตลาดบริการเซิร์ชเอนจิน แต่ในระยะหลัง มีบริษัทหนึ่ง เริ่มแย่งชิงเวลาของผู้บริโภคไปจากยักษ์ใหญ่เหล่านี้ มากขึ้นเรื่อย ๆ นั่นคือ “ByteDance” เจ้าของแอปพลิเคชันยอดนิยมอย่าง TikTok ซึ่งหลังจาก ByteDance สร้างป้อมปราการอันแข็งแกร่งในธุรกิจโซเชียลมีเดียได้แล้ว สิ่งที่พวกเขาเล็งไว้ต่อไปคือ การรุกเข้าสู่เทคโนโลยีด้านอื่น แม้ว่าอาจจะต้องเปิดศึกกับเจ้าตลาดเดิมก็ตาม แล้วตอนนี้ ByteDance กำลังทำอะไรอยู่บ้าง ? ลงทุนแมนจะเล่าให้ฟัง
16 ก.ค. 2564

ByteDance เจ้าของ TikTok กำลังท้าชนกับ Tencent และ Alibaba /โดย ลงทุนแมน
ถ้าพูดถึงบริษัทเทคโนโลยียักษ์ใหญ่ของประเทศจีน หลายคนคงนึกถึง
Tencent เจ้าตลาดโซเชียลมีเดียและเกมออนไลน์
Alibaba เจ้าตลาดแพลตฟอร์มอีคอมเมิร์ซ
Baidu เจ้าตลาดบริการเซิร์ชเอนจิน
แต่ในระยะหลัง มีบริษัทหนึ่ง เริ่มแย่งชิงเวลาของผู้บริโภคไปจากยักษ์ใหญ่เหล่านี้ มากขึ้นเรื่อย ๆ นั่นคือ “ByteDance” เจ้าของแอปพลิเคชันยอดนิยมอย่าง TikTok
ซึ่งหลังจาก ByteDance สร้างป้อมปราการอันแข็งแกร่งในธุรกิจโซเชียลมีเดียได้แล้ว สิ่งที่พวกเขาเล็งไว้ต่อไปคือ การรุกเข้าสู่เทคโนโลยีด้านอื่น แม้ว่าอาจจะต้องเปิดศึกกับเจ้าตลาดเดิมก็ตาม
แล้วตอนนี้ ByteDance กำลังทำอะไรอยู่บ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนไปเมื่อปี 2016 หรือ 5 ปีที่แล้ว
ByteDance เปิดตัวแพลตฟอร์มคลิปวิดีโอสั้น สำหรับคนจีน ชื่อว่า Douyin หรือในเวอร์ชันสากล ที่คนต่างชาติ รวมถึงคนไทยเราคุ้นเคยกันในชื่อ “TikTok”
แนวโน้มที่คนติดตามคอนเทนต์สั้นมากขึ้น ประกอบกับฟีเชอร์ลูกเล่นตกแต่งคลิป ที่สำคัญคือความโดดเด่นในเรื่องอัลกอริทึมที่คัดวิดีโอตามความสนใจของผู้ใช้งานได้ดีมาก ส่งผลให้ TikTok ได้รับความนิยมอย่างรวดเร็วในหลายประเทศ
ปัจจุบัน TikTok มียอดดาวน์โหลดมากกว่า 2,000 ล้านครั้ง และมีผู้ใช้งานประจำ หรือ Active Users ทั่วโลก สูงถึง 1,332 ล้านบัญชีต่อเดือน
ด้วยเหตุนี้ ByteDance จึงมีรายได้ค่าโฆษณามหาศาล และเติบโตแบบก้าวกระโดด
ปี 2018 รายได้ 2.4 แสนล้านบาท
ปี 2019 รายได้ 5.5 แสนล้านบาท
ปี 2020 รายได้ 1.1 ล้านล้านบาท
ซึ่งทำให้ ByteDance เป็นสตาร์ตอัปยูนิคอร์นใหญ่สุดของโลก มีมูลค่าประเมินของบริษัท ณ สิ้นปี 2020 อยู่ที่ประมาณ 180,000 ล้านดอลลาร์สหรัฐ คิดเป็นเงินไทยประมาณ 5.9 ล้านล้านบาท
จะเห็นได้ว่า บริษัทประสบความสำเร็จในการสร้างฐานผู้ใช้งานหลักพันล้าน ในเวลาไม่นาน
แต่คำถามที่น่าสนใจคือ ByteDance มีแผนเติบโตต่อไปอย่างไร ?
เนื่องจาก TikTok เป็นแพลตฟอร์มที่ให้คนมาสร้างสรรค์คลิป หรือรับชมวิดีโอสั้น
ByteDance จึงเห็นโอกาสในการทำธุรกิจเกี่ยวกับ “คอนเทนต์” และ “บริการ” ประเภทต่าง ๆ ที่ส่งเสริมให้มีการใช้งาน TikTok เพิ่มขึ้น
ซึ่งจุดนี้ บริษัทสามารถใช้ประโยชน์จากฐานผู้ใช้งานขนาดใหญ่ เพื่อเชื่อมต่อแพลตฟอร์ม หรือเสนอบริการใหม่ ๆ ให้แก่ผู้บริโภคได้ในทันที
เราลองมาดูตัวอย่างธุรกิจอื่นที่น่าสนใจของ ByteDance และคู่แข่งที่ต้องเผชิญหน้าด้วย
- ธุรกิจเกมออนไลน์
คลิปเกม เป็นหนึ่งในคอนเทนต์ยอดนิยมบน TikTok และเป็นอุตสาหกรรมที่สร้างเม็ดเงินมหาศาล เพราะผู้เล่นสมัยนี้ พร้อมจ่ายเงินไม่จำกัด เพื่อซื้อไอเทมพิเศษ
 
ด้วยเหตุนี้ เมื่อช่วงต้นปีที่ผ่านมา ByteDance จึงตัดสินใจทุ่มเงิน 1.3 แสนล้านบาท เข้าซื้อบริษัท Moonton ซึ่งเป็นผู้พัฒนาเกมแนว Multiplayer Online Battle Arena (MOBA)
รวมทั้งเข้าซื้อบริษัท C4Games ผู้พัฒนาเกมชื่อดังอย่าง Red Alert OL และลงทุนในบริษัท Reworld ผู้พัฒนาเกมที่เน้นการปฏิสัมพันธ์ระหว่างผู้เล่น คล้ายกับ Roblox
คู่แข่งสำคัญในตลาดนี้ ก็คงเป็น Tencent ซึ่งเป็นทั้งผู้ให้บริการ ผู้พัฒนา และลงทุนในเกมดังมากมาย เช่น Honor of Kings, League of Legends, RoV และ PUBG
- แพลตฟอร์มสตรีมมิงเพลง
เพลง ก็ถือเป็นอีกหนึ่งคอนเทนต์หลักบน TikTok ที่ทำให้เกิดคลิปไวรัล และนำไปสู่การสร้าง Challenge ด้านการร้องและการเต้นมากมาย
ทำให้เมื่อปีที่แล้ว ByteDance ได้เปิดให้บริการแพลตฟอร์มสตรีมมิงเพลง ชื่อว่า Resso ซึ่งผสมผสานความเป็นโซเชียลเข้าไป โดยสมาชิกสามารถแชร์หรือโพสต์คุยกันเกี่ยวกับเพลงได้
นอกจากนั้น บริษัทยังอยู่ระหว่างพัฒนาแพลตฟอร์มโซเชียลในรูปแบบเสียง คล้ายกับ Clubhouse อีกด้วย
คู่แข่งสำคัญในตลาดนี้ ก็คงเป็น Tencent ซึ่งมีผู้ใช้งานแพลตฟอร์มสตรีมมิงเพลงถึง 800 ล้านบัญชี อย่างแอปพลิเคชันสตรีมมิงเพลง JOOX ที่นิยมในไทย ก็อยู่ภายใต้การบริหารงานของ Tencent ด้วย
- แอปพลิเคชันแช็ต
เมื่อมีคลิปไวรัลเกิดขึ้นบน TikTok สิ่งที่ผู้คนมักจะทำถัดมา คือ การแช็ตเรื่องดังกล่าวกับเพื่อน
ด้วยเหตุนี้ ByteDance จึงพัฒนาแอปพลิเคชันแช็ต ชื่อว่า Duoshan และ Flipchat ขึ้นมา โดยมุ่งเน้นฟีเชอร์แบบวิดีโอแช็ต และสามารถตั้งห้องคุยเรื่องน่าสนใจในโลกออนไลน์ได้
คู่แข่งสำคัญในตลาดนี้ในจีน ก็ยังคงเป็น Tencent ซึ่งเป็นเจ้าของแอปพลิเคชันแช็ตชื่อดังอย่าง WeChat ที่มีผู้ใช้งานประจำ สูงถึง 1,225 ล้านบัญชีต่อเดือน
ซึ่งไม่นานมานี้ เรื่องแอปพลิเคชันแช็ต กำลังเป็นประเด็นขัดแย้งระหว่างทั้งสองบริษัทด้วย โดย TikTok ได้ยื่นฟ้อง Tencent ในกรณีที่จำกัดไม่ให้ผู้ใช้งาน Douyin แชร์คอนเทนต์ไปยัง WeChat
- ธุรกิจอีคอมเมิร์ซ
ในปัจจุบัน รูปแบบการซื้อขายสินค้าออนไลน์ที่มาแรง ก็คือ Social Commerce ที่การรีวิวหรือโฆษณาสินค้าบนโซเชียลมีเดียโดย Influencer เข้ามามีอิทธิพลต่อการตัดสินใจของผู้บริโภค
จึงทำให้ ByteDance เพิ่มฟีเชอร์ในแอปพลิเคชัน TikTok ให้คนที่ชมคลิป สามารถกดปุ่มเชื่อมต่อไปยังแพลตฟอร์มอีคอมเมิร์ซต่าง ๆ และสั่งซื้อสินค้าที่สนใจได้ในทันที
นอกจากนั้น บริษัทยังได้พัฒนาแพลตฟอร์มอีคอมเมิร์ซของตัวเอง ชื่อว่า Zhidian และ Xincao รวมทั้งเปิดให้บริการ Douyin Pay ซึ่งเป็น e-Wallet สำหรับชำระเงินค่าสินค้าอีกด้วย
คู่แข่งสำคัญในตลาดนี้ ก็คงเป็น Alibaba เจ้าของแพลตฟอร์มอีคอมเมิร์ซ ไม่ว่าจะเป็น Alibaba, Taobao, Tmall, Lazada รวมไปถึงบริการชำระเงินยอดนิยมอย่าง Alipay
- บริการเซิร์ชเอนจิน
โดยปกติ คนเล่น TikTok มักจะมีการค้นหาวิดีโอที่อยากดู หรือหาคอนเทนต์ตัวอย่างมาใช้สร้างสรรค์คลิป
ซึ่ง ByteDance ก็พยายามต่อยอด ด้วยการพัฒนาระบบเซิร์ชเอนจินภายในแอปพลิเคชัน ให้เชื่อมต่อกับเว็บไซต์ทั่วไป เพื่อความสะดวกในการค้นหาข้อมูลเพิ่มเติมเกี่ยวกับคอนเทนต์ต่าง ๆ ให้หลากหลายมากขึ้น
คู่แข่งสำคัญในตลาดนี้ ก็คงเป็น Baidu ซึ่งครองตลาดเซิร์ชเอนจินในประเทศจีน สัดส่วนกว่า 75%
จากเรื่องราวนี้ ทุกคนคงพอเห็นภาพแล้วว่า
ByteDance มีการขยายธุรกิจที่เกี่ยวข้องกับการใช้งาน TikTok ในหลากหลายด้าน
ซึ่งก็น่าติดตามต่อว่า จิกซอว์แต่ละชิ้น จะทำให้ Ecosystem ของบริษัทแข็งแกร่งขึ้น และแข่งขันกับเจ้าตลาดเดิมอย่าง Tencent, Alibaba และ Baidu ได้สูสีมากน้อยเพียงใด
แต่อย่างไรก็ตาม ในเวลานี้ อาจจะไม่มีบริษัทไหน อยากทำตัวโดดเด่นมากจนเกินไป
เพราะตัวละครสำคัญของเรื่องนี้ อย่าง “รัฐบาลจีน” กำลังเข้ามากำกับธุรกิจเทคโนโลยีอย่างเข้มงวด เพื่อไม่ให้บริษัทยักษ์ใหญ่มีอำนาจผูกขาดตลาด
ซึ่งตัวละครสำคัญตัวนี้ คงเป็นคู่ต่อสู้ ที่ไม่มีใครกล้าท้าชนด้วยเลย..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-
-